Mandag morgen træder en ny særkøreplan for DSBs busser mellem Aalborg og Lindholm i kraft.

Sidste uges påsejling af jernbanebroen over Limfjorden har betydet, at der i op til et halvt år ikke vil køre tog over broen, mens den bliver repareret. Derfor indfører DSB fra mandag morgen en særkøreplan, hvor der kommer til at køre busser mellem Aalborg og Lindholm. Siden påsejlingen har DSB sørget for busser mellem Aalborg og Lindholm, men med den nye køreplan, der træder i kraft, bliver overgangstiden mellem tog og busser kortere. Samtidig bliver bussernes stoppested flyttet fra forpladsen foran banegården og over til busterminalen i Aalborg. Der er malet ledelinjer på asfalten, der skal guide togpassagererne hen til busserne. Læs mere om den nye særkøreplan for busserne mellem Aalborg og Lindholm her .